VEGA præsenterer

**De musikalske stjernefrø Mont Oliver spiller i Ideal Bar Live**

*Mont Olivers førstesingle ”White Sheets” har skabt masser af opmærksomhed omkring den eksperimenterende trio, der lyder som et mix af J Dilla, Massive Attack og Slum Village. Mont Oliver indtager Ideal Bar Live fredag den 15. november.*

Du er måske stødt på Mont Olivers førstesingle på P6, Det Elektriske Barometer eller rundt omkring på diverse musikblogs. ”White Sheets” har nemlig skabt en del opmærksomhed omkring bandet med sit bombastiske omkvæd på en beat-bund af samplede strygere og en patosfyldt førstestemme. Mont Oliver består af Jakob Hammershøj (vokal), Niels Christian Sommer (keys) og Mads Bernt Pedersen (trommer)

**Amerikanske beats fra Thy**

Trioen har udviklet deres eklektiske mix af J Dilla, Frank Ocean, Slum Village, Massive Attack, Kendrick Lamar m.fl. efter at have tilbragt et års tid i hi i Thy. Mont Oliver startede som et indierock-band, der fik en sang udvalgt til KarriereKanonen i 2010. Men det underspillede udtryk fungerede ikke og efter en masse eksperimenter med overvejende amerikansk inspirerede genrer som soul, hiphop og R&B, blev en ny lyd skabt. ”White Sheets” skabte en masse opmærksomhed for bandet og tidligere på året signede de med Fake Diamond Records.

**Topproducere på ep**

På deres kommende ep arbejder bandet sammen med to store danske producere. Nis Bysted fra Thulebasen, der foruden sin egen musik har produceret for Iceage og Choir of Young Believers samt Rune Borup, der blandt andet har været producer for I Got You on Tape og Vinnie Who.

Første gang, Mont Oliver testede deres sange foran et livepublikum, var i et udsolgt Store VEGA som support for Imagine Dragons. Bandet pryder også forsiden på den seneste udgave af VEGA Magasinet.

Du kan opleve trioen i lidt mere intime rammer, når de den 15. november spiller i Ideal Bar Live.

**Fakta om koncerten**:

Mont Oliver

Fredag den 15. november kl. 21.00

Ideal Bar Live, Enghavevej 40, 1674 København V

Billetpris: 70 kr. + gebyr (inkl. koncertøl)

Billetsalget starter den 26. september via vega.dk og Billetnet.